उत्तर प्रदेश पूरे देश एक मात्र ऐसा प्रदेश है, जहां साम्प्रदायिक दंगों और आतंकवाद के नाम पर भी खूब राजनीति और डिबेट होती है। कोई पक्ष में खड़ा दिखाई देता है तो कोई विरोध में। मकसद, एक ही होता है किसी भी तरह से राजनैतिक फायदा उठाना। खासकर, समाजवादी सरकार पर तो अक्सर यह आरोप लगते रहते हैं कि वह आतंकवाद और दंगों के नाम पर खूब राजनैतिक रोटियां सेंकती हैं। भाजपा को सपा की यह करतूत रास नहीं आती है। वह सपा के इस रवैये को अक्सर ही तुष्टिकरण की राजनीति करार देती रहती है। वहीं कांग्रेस और बसपा भले ही अल्पसंख्यक वोटों की राजनीति करने में पीछे न रहती हों लेकिन ऐसे मुद्दों पर बच के निकल जाने का रास्ता उन्हें बहस से ज्यादा रास आता है। चाहे बात मुजफ्फनगर दंगों की हो या फिर इससे पूर्व अयोध्या का मसला अथवा बेरली, फैजाबाद, अम्बेडकर नगर, कानपुर, मेरठ, गोरखपुर, आदि तमाम साम्प्रदायिक तनाव वाले जिले सभी जगह शांति व्यवस्था कायम करने से अधिक नेताओं का इस बात पर ध्यान रहता है कि किस तरह से अपना वोट बैंक मजबूत किया जा सके।